双调・湘妃怨和卢疏斋《西湖》
作者：马致远
朝代：元

paragraphs: 春风骄马五陵儿，暖日西湖三月时，管弦触水莺花市。
不知音不到此，宜歌宜酒宜诗。
山过雨颦眉黛，柳拖烟堆鬓丝。
可喜杀睡足的西施。
采莲湖上画船儿，垂钓滩头白鹭鸶。
雨中楼阁烟中寺，笑王维作画师。
蓬莱倒影参差。
薰风来至，荷香净时。
清洁煞避暑的西施。
金卮满劝莫推辞，已是黄柑紫蟹时。
鸳鸯不管伤心事，便白头湖上死。
爱园林一抹胭脂，霜落在丹枫上，水飘着红叶儿。
风流煞带酒的西施。
人家篱落酒旗儿，雪压寒梅老树枝。
吟诗未稳推敲字，为西湖捻断髭，恨东坡对雪无诗。
休道是苏学士，韩退之，难装煞傅粉的西施。